নিজস্ব প্রতিবেদন: এবার পুজোয় নজির গড়ল কলকাতা মেট্রো। বুড়ো হাড়েও ভেল্কি দেখাল। মাঝেরহাট ব্রিজ বিপর্যয়ের পরে রোজই যাত্রী বেড়েছে মেট্রো রেলে। কলকাতা মেট্রোর ইতিহাসে  রেকর্ডসংখ্যক যাত্রী সওয়ার হয়েছেন এবার পুজোয়। মাঝেরহাট ব্রিজ বিপর্যয়ের জেরে পুজোর একেবারে মুখে এই ঘটনায় মাথায় হাত পড়েছিল গোটা শহরের। নতুন লেভেল ক্রসিং, বেইলি ব্রিজ তৈরিতে কিছুটা সমস্যা মিটেছে ঠিকই। কিন্তু পুজোর ভিড় সামলাতে যাত্রী পরিবহণে আসল ছক্কা মেরেছে মেট্রো রেল।  এবার পুজোয় চতুর্থী থেকে দশমী পর্যন্ত পুজো সার্ভিস দিয়েছে মেট্রো রেল। এককথায় তাক লাগানো সার্ভিস।  ষষ্ঠীতে মেট্রোর যাত্রীসংখ্যা ছিল ৯ লক্ষেরও বেশি। মেট্রোর ইতিহাসে যে সংখ্যাটা রেকর্ড। গতবছর পুজোর চেয়ে এবার পুজোয় ১২ % বেশি যাত্রী পরিবহণ বেড়েছে মেট্রো রেলের। মেট্রো রেলের বারোটি নন এসি রেকের মেয়াদ  উত্তীর্ণ হয়েছে আগেই। তা সত্ত্বেও একরকম বাধ্য হয়েই রেকগুলি চালাচ্ছে মেট্রো। পর্যাপ্ত কর্মীরও অভাব রয়েছে। এইসব সীমাবদ্ধতা নিয়েও এবার পুজোয় নজিরবিহীন পরিষেবা দিল মেট্রো রেল।